## Uredba o izmjenama Urede o osnivanju Zavoda za telemedicinu

### NN 11/2010 (22.1.2010.), Uredba o izmjenama Urede o osnivanju Zavoda za telemedicinu

11 22.01.2010 Uredba o izmjenama Urede o osnivanju Zavoda za telemedicinu

VLADA REPUBLIKE HRVATSKE

227

Na temelju članka 12. stavka 2. Zakona o ustanovama (»Narodne novine«, br. 76/93, 29/97, 47/99 i 35/2008), Vlada Republike Hrvatske je na sjednici održanoj 14. siječnja 2010. godine donijela

UREDBU

O IZMJENAMA UREDBE O OSNIVANJU ZAVODA ZA TELEMEDICINU

Članak 1.

U nazivu i članku 1. Uredbe o osnivanju Zavoda za telemedicinu (»Narodne novine«, broj 120/2005), riječi: »Zavod za telemedicinu«, u odgovarajućem padežu, zamjenjuju se riječima: »Hrvatski zavod za telemedicinu« u odgovarajućem padežu.

Članak 2.

U članku 2. stavku 1. riječ: »promicanje« zamjenjuje se riječima: »uvođenje i promicanje«.

Stavak 2. mijenja se i glasi:

»U obavljanju djelatnosti iz stavka 1. ovoga članka Zavod obavlja sljedeće poslove:

– organizira primjenu informatičkih i telekomunikacijskih tehnologija u razmjeni podataka na daljinu, u cilju olakšanog pružanja zdravstvene zaštite,

– organizira uvođenje telemedicinskih usluga u zdravstveni sustav Republike Hrvatske,

– razvija, izgrađuje i održava računalno-komunikacijsku infrastrukturu za pružanje telemedicinskih usluga,

– sudjeluje u predlaganju programa mjera zdravstvene zaštite i nomenklature dijagnostičkih i terapijskih postupaka vezanih uz telemedicinu,

– donosi standarde i metode rada u telemedicini,

– daje mišljenje za dodjelu i obnovu naziva referentnog centra ministarstva nadležnog za zdravstvo, za medicinska područja u kojima se pri provođenju zdravstvene zaštite pružaju telemedicinske usluge,

– potiče civilno-vojnu suradnju na području telemedicine,

– koordinira aktivnosti vezane uz tehničko-tehnološki razvoj telemedicinske infrastrukture,

– cjelovito i sustavno prati i primjenjuje razvojne direktive i tehnologije u području telemedicine,

– postavlja mjerila uspješnosti, sustav kontrole, korekcije i elaboriranja instrumenata izvrsnosti sustava, koje će implementirati i dalje razvijati telemedicina u Republici Hrvatskoj,

– organizira znanstvenostručne i promidžbene aktivnosti vezane uz primjenu telemedicine,

– daje prijedloge i stručna mišljenja kod pripreme propisa koji imaju utjecaj na razvoj telemedicine u Republici Hrvatskoj,

– surađuje sa Središnjim državnim uredom za e-Hrvatsku na međuresornoj aktivnosti na području telemedicine,

– obavlja i druge djelatnosti kojima ostvaruje cilj osnivanja, u skladu sa zakonom.«.

Članak 3.

U članku 3. stavku 3. brojka: »200a« zamjenjuje se brojkom: »211«.

Članak 4.

U članku 9. podstavcima 3. i 4. brojka: »200.000,00« zamjenjuje se brojkom: »1.000.000,00«.

Članak 5.

U članku 10. brojka: »500.000,00« zamjenjuje se brojkom: »2.000.000,00«.

Članak 6.

Upravno vijeće Hrvatskog zavoda za telemedicinu uskladit će Statut s odredbama ove Uredbe u roku od 30 dana od dana upisa promjene naziva i djelatnosti Zavoda u sudski registar.

Članak 7.

Ova Uredba stupa na snagu osmoga dana od dana objave u »Narodnim novinama«.

Klasa: 510-08/10-02/01

Urbroj: 5030104-10-1

Zagreb, 14. siječnja 2010.

Predsjednica
Jadranka Kosor, dipl. iur., v. r.

Uredba, NN 11/2010-227